梅尧臣
送王介甫知毗陵
吴牛常畏热，吴田常畏枯。
有树不荫犊，有水不滋{左禾右刍}。
孰知事春农，但知急秋租。
太守追县官，堂上怒奋须。
县官促里长，堂下鞭扑俱。
不体天子仁，不恤黔首逋。
借问彼为政，一一何所殊。
今君请郡去，预喜民将苏。
每观二千石，结束辞国都。
丝鞯加锦缘，银勒以金涂。
兵吏拥後队，剑挝盛前驱。
君又不若此，革辔陪泥乌。
欵行问风俗，低意骑更驽。
下情靡不达，略细举其麤。
曾肯为众异，亦罔为世趋。
学诗闻已熟，爱棠理岂无。